**Τοποθέτηση Αντώνη Αντανασιώτη**

***εκπροσώπου της ‘Αγωνιστικής Συσπείρωσης Δικηγόρων»***

***……………..***

Όπως είχαμε τοποθετηθεί ως παράταξη και κατά τη λήψη της σχετικής αρχικής απόφασης τον περασμένο Ιούλιο, το ζήτημα της προστασίας της λαϊκής περιουσίας από ους πλειστηριασμούς των Τραπεζών και των διαφόρων funds είναι ιδιαίτερα σοβαρό κοινωνικό ζήτημα, που αφορά μεταξύ άλλων και πολλούς συναδέλφους μισθωτούς και αυτοαπασχολούμενους με χαμηλά εισοδήματα, και ο Σύλλογός μας πρέπει να λάβει σαφή και αποφασιστική θέση για την αποτροπή τους, χωρίς «ήξεις αφήξεις».

Ωστόσο, η συγκεκριμένη πρόταση «αντίδρασης» είναι ιδιαίτερα προβληματική ως προς το περιεχόμενο αλλά και ως προς τη μορφή της.

Συγκεκριμένα, συνδέεται με την υλοποίηση από την κυβέρνηση της συγκρότησης του προβλεπόμενου στο Νόμο 4738/2020 «Φορέα Απόκτησης και Επαναμίσθωσης Ακινήτων», ως δήθεν δεύτερη ευκαιρία για τους δανειολήπτες.. Θυμίζουμε ότι πρόκειται για έναν ιδιωτικό φορέα ο οποίος θα μετατρέπει τους αδύναμους δανειολήπτες σε νοικάρηδες στο ίδιο τους το σπίτι για 12 έτη και το οποίο θα πρέπει να πληρώσουν ξανά για να το επανακτήσουν. Εξάλλου, αυτό αφορά μόνο την κατηγορία των λεγόμενων «ευάλωτων» δανειοληπτών, δηλαδή, σύμφωνα με τα αυστηρά κριτήρια που ορίζονται, μόνο, αυτών που βρίσκονται στα όρια της εξαθλίωσης.

Επιπλέον, η προτεινόμενη μορφή, όπως μάλιστα εξελίσσεται στην πράξη, δεν είναι αποτελεσματική, αφού μετακυλίεται το βάρος της ευθύνης ουσιαστικά στον δανειολήπτη, προκειμένου να αποδείξει στις Τράπεζες, τα funds και τις «εταιρείες διαχείρισης απαιτήσεων» την αδυναμία του, με το λεγόμενο «πιστοποιητικό ευαλωτότητας» (το οποίο όπως προαναφέραμε αφορά μιαν ελάχιστη κατηγορία δανειοληπτών).

Αυτό που επιβάλλεται να κάνει ο Σύλλογός μας, όπως έχουμε επανειλημμένα προτείνει, είναι **να αντιταχθεί κατηγορηματικά στους πλειστηριασμούς της λαϊκής περιουσίας, να υποστηρίξει τη νομοθετική προστασία της, χωρίς απαγορευτικές προϋποθέσεις, «ήξεις αφήξεις» και «αστερίσκους»,** και για το σκοπό αυτό να αναδείξει το σοβαρό αυτό κοινωνικό ζήτημα, λαμβάνοντας και σχετικές επιστημονικές πρωτοβουλίες, σε συντονισμό με φορείς των εργαζομένων, των αυτοαπασχολούμενων αλλά και άλλων εμπλεκόμενων, όπως συμβολαιογράφους και δικαστικούς επιμελητές.